SKRIFTLIG FORESPØRGSEL E-1396/02

af Laura González Álvarez (GUE/NGL) til Kommissionen

(15. maj 2002)

Om: Strukturelle skævheder i Teruel-provinsen (Aragón, Spanien)

I Europa-Parlamentets betænkning af Moretti (A3-0115/93) omtales den manglende hensyntagen til regioner med en lav befolkningstæthed, og behovet for at undersøge anvendelsen af andre kriterier som befolkningens fordeling samt et mindsteudbud af tjenesteydelser, når der skal træffes afgørelse om, hvilke regioner der skal høre under mål 1. Som et mønstereksempel nævner betænkningen Teruel.

Rent faktisk befinder Teruel-provinsen sig i en paradoksal situation: BNP/indbygger vokser, fordi indbyggertallet falder (i løbet af det 20. århundrede mistede provinsen næsten 50 % af sin befolkning, som faldt fra 265 000 til 136 000), ligesom dens andel af landets BNP er faldende. Provinsens grundlæggende tjenesteydelser inden for sundhed, uddannelse, energiforsyning og infrastrukturer er utilfredsstillende, hvad der forstærker efterslæbet med hensyn til udvikling og den økonomiske og sociale samhørighed inden for EU.

Har Kommissionen udarbejdet undersøgelser af områder i EU, som har en lav befolkningstæthed, og som ikke er omfattet af mål 1?

Hvilke foranstaltninger foreslår Kommissionen at gennemføre på kort og lang sigt i samarbejde med den spanske regering, som kan bidrage til at afhjælpe skævheder som dem, Teruel-provinsen rammes af?

Samlet svarafgivet på Kommissionens vegne af Michel Barnierpå skriftlige forespørgsler E-1349/02 og E-1396/02

(3. juli 2002)

Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) fastsætter støtteberettigelseskriterierne for de regioner, der er omfattet af mål 1 og 2 under disse fonde for programmeringsperioden 2000-2006. Regioner, der er støtteberettigede under mål 1, er regioner på niveau II i nomenklaturen for de statistiske territoriale enheder (NUTS). De af mål 2 omfattede regioner er regioner på NUTS III-niveau eller de mest berørte områder i disse regioner.

Teruel er en territorial enhed på NUTS III-niveau og kan derfor ikke være støtteberettiget under mål 1. I lyset af provinsens samfundsøkonomiske problemer er Teruel derfor fuldt støtteberettiget under mål 2 for den igangværende programmeringsperiode. Befolkningstæthed er blandt støtteberettigelseskriterierne for mål 2. Teruel-provinsens særlige situation er der for øvrigt allerede taget hensyn til i forbindelse med udarbejdelsen af programmeringsdokumentet for Aragón.

Særtrækkene ved tyndt befolkede regioner er der ligeledes taget udtrykkeligt højde for i retningslinjerne for statsstøtte med regionalt sigte. På den ene side er lav befolkningstæthed et tilstrækkeligt kriterium for at kunne modtage regionalstøtte i medfør af undtagelsesbestemmelsen i EF-traktatens artikel 87, stk. 3, litra c). På den anden er den maksimale investeringsstøtte, der kan ydes til sådanne regioner, fastsat til 30 % i nettosubventionsekvivalent i stedet for de normale 20 %. Teruel-provinsen udnytter disse bestemmelser fuldt.

For at sikre et solidt, gennemsigtigt retsgrundlag vedtog Kommissionen i februar 2001 et forslag til Rådets og Europa-Parlamentets forordning om indførelse af en fælles nomenklatur for statistiske territoriale enheder (NUTS)(2), som er omhandlet af en betænkning fra Parlamentet, der p.t. drøftes i Rådet. Målsætningen med denne forordning er blandt andet at sikre objektive kriterier for den territoriale opdeling i medlemsstaterne og dermed også sammenlignelighed og upartiskhed i forbindelse med udarbejdelsen af regionalstatistikker. For Spaniens vedkommende er de selvstyrende samfund indplaceret på NUTS II-niveau i bilag II til nævnte forslag.

For at få fastlagt den fremtidige samhørighedspolitik for perioden efter 2006 indledte Kommissionen en bred debat med offentliggørelsen af den anden rapport om økonomisk og social samhørighed(3). Kommissionen giver i denne rapport udtryk for, at den mener, at en mulig prioritet for fremtidens samhørighedspolitik kan være områder, der lider under alvorlige geografiske eller naturbestemte handicap, herunder lav befolkningstæthed. Debatten pågår nu, og Kommissionen vil i den tredje samhørighedsrapport fremlægge sine forslag for Rådet og Parlamentet om, hvorledes der bedst kan tages hensyn til disse særtræk i fremtidens regionalpolitik.

(1) EFT L 161 af 26.6.1999.

(2) EFT C 180 E af 26.6.2001.

(3) KOM(2001) 24 endelig udg.